
BIROUL PERMANENT

AL CAMEREI DEPUTAŢILOR

DOMNULUI PREŞEDINTE 

VALER DORNEANU

· 

Vă înaintăm, alăturat, Raportul la proiectul de Lege pentru modificarea şi completarea Legii nr.64/1991 privind brevetele de invenţie.


La întocmirea raportului, comisia a avut în vedere :

· avizul Consiliul Legislativ.



PREŞEDINTE,                                           SECRETAR,

                      István Antal                                              Aurelia Vasile          

RAPORT

la proiectul de Lege pentru modificarea şi completarea Legii nr.64/1991 privind brevetele de invenţie


Cu adresa nr.378 din 5 septembrie 2000, în conformitate cu prevederile art.89 din Regulamentul Camerei Deputaţilor, Biroul Permanent al Camerei Deputaţilor a sesizat Comisia pentru industrii şi servicii cu dezbaterea şi avizarea în fond a proiectului de Lege pentru modificarea şi completarea Legii nr.64/1991 privind brevetele de invenţie.



Potrivit prevederilor art.60 din Regulamentul Camerei Deputaţilor, membrii Comisiei pentru industrii şi servicii au examinat proiectul de lege sus-menţionat, în şedinţele din data de 5, 12 şi 18.09.2001, având în vedere avizul favorabil primit de la Consiliul Legislativ şi punctul de vedere favorabil al Guvernului şi au hotărât să propună plenului Camerei Deputaţilor adoptarea proiectului de Lege pentru modificarea şi completarea Legii nr.64/1991 privind brevetele de invenţie cu amendamente admise prevăzute în anexă.



Modificările şi completările aduse la Legea nr.64/1991 şi prevăzute în anexă, au fost necesare în contextul în care ulterior adoptării acestei legi, pe plan mondial şi european, protecţia proprietăţii industriale a suferit schimbări importante astfel:



- Acordul de la Marachesh privind constituirea Organizaţiei Mondiale de Comerţ - Anexa 1C "Acord privind aspectele dreptului de proprietate intelectuală legate de comerţ" (TRIPS), ratificat prin Legea nr.133/1994;



- Tratatul privind dreptul brevetului, semnat de România în iunie 2000, Geneva;



- Convenţia Brevetului European, revizuită în anul 2000;



- Modificarea Tratatului de cooperare în domeniul brevetelor, intrat în vigoare în martie 2001.



Odată cu modificarea Convenţiei Brevetului European, România a fost invitată să adere împreună cu alte 7 ţări central şi est europene, fără discriminare şi cu dată fixă, 01.07.2002.



De asemenea, în procesul de negociere pentru aderarea la UE, în "Capitolul dreptul societăţilor - Proprietatea industrială", sunt cuprinse condiţiile de aderare în acest domeniu, România angajându-se ca să transpună integral dispoziţiile comunitare privind invenţiile biotehnologice.



În acest context amendamentele admise de comisie permit deplina conformitate cu acordul TRIPS, asigurarea unui înalt grad de armonizare cu legislaţia europeană, îmbunătăţirea procedurilor interne şi stimularea mişcării de inventică, care potrivit statisticilor OSIM a suferit un regres continuu.



În particular, s-a discutat şi s-a convenit cu Ministerul Finanţelor Publice reintroducerea în Legea nr.64/1991 a articolului 68 modificat într-o formă transparentă şi permisibilă, care prevede facilităţi pentru stimuarea atît a inventatorilor şi a celor care aplică invenţia, dar şi eliminarea posibilelor abuzuri prin elaborarea de norme de către Ministerul Finanţelor Publice, la propunerea OSIM, prin care să se poată cuantifica cotele de profit şi de venit scutite de la plata impozitului pe o perioadă de 5 ani.



Prin obiectul său de reglementare şi conţinutul său, proiectul de lege face parte din categoria legilor ordinare.


PREŞEDINTE,                                           SECRETAR,

                      István Antal                                              Aurelia Vasile

Expert,

Dr.Maria Cristina Bălănescu

